በመዲናዋ ቫይረሱን ለመከላከል ግማሽ ቢሊዮን ብር ተሰብስቧል
አዲስ አበባ። – በአዲስ አበባ ከተማ በኮሮና ቫይረስ ሥርጭት ምክንያት ለችግር ተጋላጭ ለሆኑ የኅብረተሰብ ክፍሎች ድጋፍ ለማድረግ ከሚያስፈልገው አራት ቢሊዮን ብር እስካሁን ግማሽ ቢሊዮን ብር መሰብሰብ መቻሉ ተገለፀ። 
የአዲስ አበባ ከተማ አስተዳደር ከንቲባ ጽህፈት ቤት ኮሙኒኬሽንና መረጃ ዳይሬክተር አቶ ነስረዲን መሐሙድ በተለይ ለአዲስ ዘመን ጋዜጣ እንደተናገሩት፤ በሀብት አሰባሰብ ሥራው የከተማዋ ምክትል ከንቲባ ኢንጂነር ታከለ ኡማ መንግሥታዊና መንግሥታዊ ካልሆኑ ድርጅቶች ጋር በመተባበርና ኮሚቴ በማዋቀር ሥራ አስጀምረዋል። ታዋቂ ግለሰቦችና የሃይማኖት አባቶችን ጨምሮ የሚመለከታቸው አካላት በሥራው ተሳታፊ ሆነዋል። በዚህ መሠረትም እንደ ከተማ አስተዳደሩ ለችግር ተጋላጭ ለሚሆኑ ነዋሪዎች ድጋፍ ለማድረግ አራት ቢሊዮን ብር ለመሰብሰብ ታቅዷል። ያም ሆኖ እስካሁን መሰብሰብ የተቻለው ግማሽ ቢሊዮን ብር ብቻ ነው። 
እንደ ዳይሬክተሩ ገለፃ፤ የኮሮና ቫይረስ ሥርጭት መከሰቱን ተከትሎ የአዲስ አበባ ከተማ አስተዳደር የቫይረሱን አስከፊነት ግንዛቤ በመፍጠር ረገድ፤ እንቅስቃሴዎች በሚፈጥሯቸው መስተጓጎል አኳያ የሚፈጠሩ ኢኮኖሚያዊና ማህበራዊ ችግሮችን መከላከል ስለሚቻልባቸው ጉዳዮች፤ ኮሚቴ አዋቅሮ የተለያዩ ተግባራትን እያከናወነ ይገኛል። ከዚህ ጋር ተያይዞ ውጤታማ ሥራ እየተሠራ ቢሆንም በሀብት ማሰባሰብ ሥራው ግን ብዙ ቀሪ ሥራዎች አሉ። እስካሁን የተሰበሰበውም ከታቀደው አኳያ አነስተኛ ነው። የሀብት ሥርጭቱ የሚጀመረውም ከዚህ ጊዜ የከፋ ቀውስ ሲያጋጥም በመሆኑ እስካዛው ጉዳዩ በትኩረት ይከናወናል። ድጋፍ የሚያደርጉ አካላትም ትብብራቸውን መቀጠል አለባቸው። 
የሀብት ማፈላለግ ሂደቱ መደጋገፍንና መነሳሳትን በተለይም ኢትየጵያዊ አንድነትን የፈጠሩ መልካም ተግባራት ተንፀባርቀውበታል ያሉት ዳይሬክተሩ፤ መተባበር ካለ እንዲህ አይነት ችግሮችን ማለፍ እንደሚቻልም ነው የገለፁት። 
በከተማ አስተዳደሩ ሀብት የማሰባሰብ፣ ግንዛቤ የመፍጠር፣ እንዲሁም ከሠላምና ከፀጥታ ጋር የተያያዙ ተግባራትን ማከናወን የሚችሉ ሰባት ኮሚቴዎች የተደራጁ ሲሆን፤ ሁሉም የተግባር ሥራ ላይ መሆናቸውን ጠቁመው፤ ቀደም ባለው ልክ መጠንቀቁ አለመኖሩንና መዘናጋቶች እንዳሉ ጠቁመዋል። ይህንንም ለማስቀረት ከሚመለከታቸው አካላት ጋር እየተሠራ መሆኑን ገልፀዋል። 
በአራዳ ክፍለ ከተማ የወረዳ ስድስት ሥራ አስፈፃሚ አቶ ታመነ አክሊሉ በበኩላቸው፤ በወረዳው በተዘጋጁት 17 የምግብ ባንኮች ግብዓቶችን የመሙላት ሥራ እየተከናወነ መሆኑን ጠቁመው፤ እስካሁንም ወደ 200 ሺህ ብር የሚገመቱ ንብረቶች በየመጋዘኑ ገቢ መደረጋቸውን ገልፀዋል። ድጋፍ የሚያስፈልጋቸው የህብረተሰብ ክፍሎችን የልየታ ሥራው መጠናቀቁንና 4 ሺህ 500 የሚጠጉ የወረዳው ነዋሪዎች ተጠቃሚ እንደሚሆኑም ገልፀዋል። 
በልየታ ሥራው የመንደርና ብሎክ አመራሮች ተደግፎ መሠራቱንና ቅሬታዎችንም በድጋሜ ለማየት እየተሠራ መሆኑን ተናግረዋል። የሚያስፈልገው ሀብት ብዙ ከመሆኑ ጋር ተያይዞ በወረዳ ደረጃ ብቻ የሚሸፈን ባለመሆኑ ተጨማሪ ድጋፎች እንደሚያስፈልጉም አመላክተዋል። 
የአራዳ ክፍለ ከተማ ወረዳ አምስት ዋና ሥራ አስፈፃሚ ወይዘሮ ሀና ተዘራ እንደሚሉት፤ በዋነኝነት የወረዳው ማኅብረሰብ የቫይረሱን ሥርጭት እንዲገነዘብ እየተደረገ ጎን ለጎን ደግሞ የከፋ ሁኔታ ቢፈጠር የራሳቸውን የምግብ ፍጆታ መሸፈን ለማይችሉ ነዋሪዎች የሚደረገው የሀብት ማፈላለግ ሥራ ቀጥሏል። በወረዳው ተጨማሪ የቤተሰብ አባላትን ሳይጨምር በእማወራና አባወራ ደረጃ 2 ሺህ 500 የሚሆኑ ድጋፍ የሚያስፈልጋቸው የህብረተሰብ ክፍሎችን ተደራሽ ለማድረግ እየተሠራ ነው። በከተማ አስተዳደሩ በተሰጠው አቅጣጫ መሠረት በጎ ፈቃደኞችንና ባለ ሀብቶችን በማስተባበር ግብዓት የማፈላለግ ሥራው እየተከናወነ ነው። በዚህም በ17 የምግብ ባንኮች እስካሁን ከ600 ሺህ ብር በላይ የሚገመቱ ግብዓቶችን መሰብሰብ ተችሏል።አዲስ ዘመን ግንቦት 7/2012አዲሱ ገረመው